text: Øksemanden
  
  publiceret: 2023-01-06 08:04:19+01:00
  Øksemanden er en benævnelse i offentligheden for Muhudiin Mohamed Geele, som den 1. januar 2010 med økse og kniv trængte ind i tegner Kurt Westergaards hjem med henblik på at dræbe ham som hævn for en af Muhammed-tegningerne.
  Kurt Westergaard undslap ved at forskanse sig i sin boligs sikkerhedsrum, hvorfra han kunne alarmere politiet. Geele forsøgte derpå forgæves at slå døren ind til sikkerhedsrummet. Da politiet ankom til gerningsstedet, gik han til angreb på politiet med økse og kniv, hvorfor politiet affyrede to skud mod ham, som ramte ham i benet.
  Hensigten med angrebet på Kurt Westergaard var ifølge gerningsmanden ikke at dræbe tegneren, men alene at true ham. Byretten, landsretten og Højesteret fandt derimod, at hensigten måtte have været at dræbe.
  Det var et særligt omdiskuteret punkt i sagen, hvorvidt drabsforsøget også var forsøg på terrorisme. Byretten, landsretten og Højesteret fandt, at drabsforsøget var forsøg på terrorisme. Byretten udtalte bl.a., at Kurt Westergaard "... som en af tegnerne af Muhammed-tegningerne [har] haft en kolossal offentlig bevågenhed og fremstår som personificeringen af tegningerne og forsvaret for dem." Højesteret tilføjede bl.a., at "... drab på [Kurt Westergaard] for at have tegnet en af Muhammed-tegningerne i den situation, som forelå, tillige [må] anses for et forsøg på at begrænse ytringsfriheden og hindre den offentlige debat."
  Den 2. maj 2012 blev Muhudiin Mohamed Geele af Højesteret idømt ti års fængsel og udvisning af Danmark med indrejseforbud for bestandig.
  Den 20. december 2019 blev han løsladt fra fængsel. Han har herefter været på tålt ophold i Danmark, idet Flygtningenævnet har vurderet, at det vil være for risikabelt for ham at blive hjemsendt til Somalia.